У межах мерапрыемстваў, прысвечаных 125-годдзю з дня нараджэння Якуба Коласа, 26 красавіка на тэрыторыі Дома адпачынку “На ростанях” — былога Дома творчасці пісьменнікаў “Каралішчавічы”, які знаходзіцца ў пасёлку “Прывольны”, — высадзіўся “дэсант” вядомых беларускіх пісьменнікаў. Тут ва ўрачыстай абстаноўцы пры садзейнічанні Дзяржаўнага літаратурна-мемарыяльнага музея Якуба Коласа, ААТ “Мінскрамбуд”, цяперашняга гаспадара колішняга Дома творчасці пісьменнікаў і аддзела культуры Стаўбцоўскага райвыканкама адбылося адкрыццё мемарыяльнай экспазіцыі “Якуб Колас і Каралішчавічы”.